දෙමව්පියන් වෙනත් විවාහ සිදු කර ගැනීම හමුවේ සිය මිත්තණිය හමුවේ හැදී වැඩුනු අවුරුදු 8 ක පිරිමි දරුවෙකුට තාවකාලික නිවසක් ලබාදීම අද සිදු කෙරුනා.හිරු පුවත් තුලින් මෙම දරුවා පිළිබඳ හෙළි කිරීමත් සමග දරුවාගේ අනාගතය වෙනුවෙන් දසතින්ම ප්‍රතිචාර ලැබුනු බවයි අප වාර්තාකරු සඳහන් කළේ.පසුගිය 15 වනදායි හිරු පුවත් තුලින් අප පළමු වරට මෙම මිත්තණිය සහ කුඩා දරුවා පිළිබඳ හෙළි කළේ. 8 හැවිරිිදි දරුවා ඉගෙනුම ලබන හුංගම හාතාගල නිල්වලා විද්‍යාලයේ ගුරුවරුන් ද ඊට සම්බන්ධ වී දරුවාට සහ මිත්තණියට තාවකාලික නිවස ලබාදීම සිදුකර තිබෙනවා.මෙම දරුවා අධ්‍යාපනය ලබන විදුහල ආසන්නයෙන් කුලියට ගත් නිවසේ යතුරු භාරදීම හාතගල රජමහා විහාරාධිපති හිමියන්ගේ සහ හුංගම පොලිස් ස්ථානාධිපතිවරයාගේ ප්‍රධානත්වයෙනුයි සිදු කෙරුනේ.ලැබෙන සියලු මුදල් හා ආධාර ගිණුම් දෙකක් යටතේ බැර කෙරෙනවා.හිරු පුවතත් සමග දරුවා සහ මිත්තණිය වෙනුවෙන් ලැබෙන ආධාර යටතේ නිවසක් ඉදි කරන තෙක් ඔවුන් තාවකාලික නිවසක පදිංචිකරවා තිබෙනවා.මිත්තණිය සඳහන් කළේ තමන් පත්ව ඇති අසරණ භාවය පිළිබඳ ප්‍රචාරය කිරීම සම්බන්ධයෙන් හිරු මාධ්‍ය ආයතනයට බෙහෙවින් ස්තුතිවන්ත වන බවයි.මෙම සංවේදී පුවත ප්‍රචාරය වීම හමුවේ මෙම සියලු ආධාර ලබාගැනීමට හැකිවු බවයි හාතගල රජමහා විහාරාධිපති හිමියන් සඳහන් කළේ.